Mircea Ardelean, un bărbat trecut de 50 de ani, domiciliat în comuna Moftin, judeţul Satu Mare se află internat de cinci zile la Spitalul Judeţean de Urgenţă după ce, afirmă acesta, a fost bătut de o agentă de poliţie. Bătaia a fost atât de cruntă încât a suferit o ruptură de vezică urinară.

Totul s-a petrecut în noaptea joi spre vineri, când bărbatul se întorcea de la un nepot, din localitatea învecinată. Acesta consumase câteva pahare de alcool înainte de a se urca la volan, lucru recunoscut atât de el dar constata şi de poliţia din Carei, care l-a oprit în trafic. Conform declaraţiilor acestuia, a fost condus la spital, unde i s-au luat mostre de sânge, ca mai apoi să fie dus la secţia de poliţie.

„De acolo a început spectacolul. Ce s-a întâmplat se cam şi vede. Erau doi sau trei poliţişti şi o doamnă şi ea nu o înţeles o glumă. I-am zis că? tare mult semănaţi cu Elena Udrea. Şi ea s-a ridicat şi mi-a zis f**** şi m-a lovit aici(zona genitală), după care mi-am pierdut cunoştinţa. Nu ştiu dacă o dat şi ăia, nu ştiu asta. În jur de două noaptea m-au scos afară.”, a delcarat bărbatul pentru cotidianul Informaţia Zilei.

Acesta ar fi rugat echipajul de poliţie să îl ducă până acasă, invocând că nu se simte prea bine, dar aceştia au refuzat. Bărbatul a fost dus acasă de un taximetrist, care a acceptat să îl transporte pe încredere că îi va plăti cursa la final, acesta neavând suficienţi bani asupra lui. Abia a doua zi bărbatul a ajuns la spitalul din Carei, de unde a fost transferat de urgenţă la Satu Mare pentru a fi operat. El a suferit o ruptură de vezică urinară şi este internat şi în prezent.

Poliţia s-a sesizat despre acest caz din presă, în cursul zilei de luni, 21 februarie, nefiind anunţaţi nici de către organele de ordine din Carei despre această violenţă, nici de către medici. Prima reacţie a poliţiei a fost de a afirma că se fac cercetări în acest caz, ca mai apoi să ofere circumstanţe atenuante.

„Pe tot parcursul drumului, domnul a fost foarte recalcitrant. La un moment a sărit printre scaunele din faţă şi a reuşit să prindă volanul maşinii, moment în care colegii mei au tras pe dreapta şi aşa l-au imobilizat. Nu am fost sesizaţi sub nici un fel de nici o leziune suferită de domnul respectiv, ne-am sesizat din presă. După primele verificări, a fost sesizat Parchetul de pe lângă Judecătoria Carei. Rezultatele finale le vom afla după finalizarea anchetei procurorilor.”, a afirmat Răducu Silaghi, purtătorul de cuvânt al IPJ Satu Mare.

Bărbatul se află în spital, acolo unde va mai petrece câteva zile. Acesta este dispus să facă tot posibilul să îşi facă dreptate, recunoscând greşeala sa, de a conduce beat, pentru care e dispus să plătească, dar doreşte ca şi cei care l-au bătut pe el să plătească pentru ceea ce au făcut.